KOMISIJOS SPRENDIMAS
2008 m. balandžio 28 d.
kuriuo iš dalies keičiamas Komisijos sprendimas 2002/253/EB, nustatantis atvejų (ligų) apibrėžimus, naudotinus pateikiant duomenis apie užkrečiamas ligas į Bendrijos tinklą pagal Europos Parlamento ir Tarybos sprendimą Nr. 2119/98/EB
(Pranešta dokumentu Nr. C(2008) 1589)
(Tekstas svarbus EEE)
(2008/426/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 rugsėjo mėn. 24 d. Europos Parlamento ir Tarybos sprendimą Nr. 2119/98/EB dėl užkrečiamųjų ligų epidemiologinės priežiūros ir kontrolės tinklo Bendrijoje sukūrimo (1), ypač į jo 3 straipsnio c punktą,
kadangi:
(1)
Komisijos sprendimo 2002/253/EB (2) 2 straipsnyje numatyta, kad šiame sprendime nustatytas atvejų apibrėžtis reikėtų atnaujinti atsižvelgiant į naujausius mokslo duomenis.
(2)
Pagal 2004 m. balandžio 21 d. Europos Parlamento ir Tarybos reglamento (EB) Nr. 851/2004, steigiančio Europos ligų prevencijos ir kontrolės centrą (3) (toliau ELPKC), 9 straipsnio nuostatas ELPKC, Komisijos prašymu ir jo Patariamajam forumui pritarus, pateikė techninį atvejų (ligų) apibrėžčių dokumentą, kuriuo Komisija remiasi rengdama priežiūros ir reagavimo srities intervencijos strategijas. Techninis dokumentas taip pat paskelbtas ELPKC svetainėje. Sprendimo 2002/253/EB priede pateiktos atvejų apibrėžtys turėtų būti atnaujinamos remiantis šiuo dokumentu.
(3)
Šios atvejų apibrėžtys skirtos tam, kad būtų lengviau pranešti apie 1999 m. gruodžio 22 d. Komisijos sprendimo 2000/96/EB dėl užkrečiamųjų ligų, kurios turi būti laipsniškai įtrauktos į Bendrijos tinklą pagal Europos Parlamento ir Tarybos sprendimą Nr. 2119/98/EB (4), I priede išvardytas ligas ir konkrečias sveikatos problemas. Tačiau Sprendime 2002/253/EB nenustatyta, kad apie tai pranešti privaloma.
(4)
Šiame sprendime numatytos priemonės atitinka komiteto, įsteigto Sprendimu Nr. 2119/98/EB, nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2002/253/EB priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje 2008 m. balandžio 28 d.